REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/ 328-18

14. decembar 2018. godine

B e o g r a d

ZAPISNIK

62. SEDNICE ODBORA ZA FINANSIJE, REPUBLIČKI BUDžET

I KONTROLU TROŠENjA JAVNIH SREDSTAVA,

ODRŽANE 14. DECEMBRA 2018. GODINE

Sednica je počela u 12,00 časova.

Sednicom je predsedavala dr Aleksandra Tomić, predsednik Odbora.

Sednici su prisustvovali članovi Odbora: Zoran Bojanić, Goran Kovačević, Sonja Vlahović, Olivera Pešić, Srbislav Filipović, Momo Čolaković, Milan Lapčević, Vojislav Vujić i Zoltan Pek.

Sednici je prisustvovala zamenik člana Odbora Tanja Damnjanović (zamenik Veroljuba Arsića).

Sednici nisu prisustvovali članovi Odbora: Dušan Bajatović, Miljan Damjanović, Milorad Mirčić, Saša Radulović, Goran Ćirić i Milorad Mijatović, niti njihovi zamenici.

Sednici je prisustvovao dr Ivan Nikolić, kandidat za člana Saveta guvernera NBS, koji je pozvan na sednicu Odbora u skladu sa članom 203. Poslovnika Narodne skupštine Republike Srbije.

Na predlog predsednika, Odbor je jednoglasno (sa devet glasova „za“) utvrdio sledeći

D n e v n i r e d :

1. Razgovor sa kandidatom za izbor člana Saveta guvernera Narodne banke Srbije;
2. Utvrđivanje Predloga odluke o izboru člana Saveta guvernera Narodne banke Srbije;
3. Utvrđivanje Predloga odluke o prestanku funkcije predsednika Komisije za hartije od vrednosti.

Pre prelaska na rad po utvrđenom dnevnom redu Odbor je, jednoglasno **(sa devet glasova „za“),** usvojio zapisnik sa 61. sednice Odbora.

**Prva tačka dnevnog reda: Razgovor sa kandidatom za izbor člana Saveta guvernera Narodne banke Srbije**

Predsednik Odbora je podsetila da je Odbor, u skladu sa članom 27. stav 3. Zakona o Narodnoj banci Srbije, na 61. sednici, održanoj 6. decembra 2018. godine, konstatovao da članu Saveta guvernera NBS dr Ivanu Nikoliću prestaje funkcija 16. decembra 2018. godine. Članom 22. st. 1. i 2. Zakona o Narodnoj banci Srbije predviđeno je da Savet guvernera Narodne banke Srbije čini pet članova koje bira Narodna skupština na predlog odbora Narodne skupštine nadležnog za poslove finansija, koji se biraju na pet godina, s pravom ponovnog izbora. Na osnovu ovlašćenja iz člana 22. stav 1. Zakona, Odbor je dopisom od 6. decembra uputio poziv poslaničkim grupama u Narodnoj skupštini da u roku od deset dana predlože u pisanoj formi kandidata za izbor člana Saveta guvernera, sa biografijom i izjavom o prihvatanju funkcije. Predlog kandidata za člana Saveta, sa biografijom i izjavom o prihvatanju kandidature, dostavila je Poslanička grupa Srpska napredna stranka, koja je za člana Saveta predložila dr Ivana Nikolića, dosadašnjeg člana Saveta.

Kandidat za člana Saveta guvernera Narodne banke Srbije dr Ivan Nikolić se predstavio članovima i zamenicima članova Odbora i istakao neke od najvažnijih poslova na kojima je radio u prethodnom mandatu kao član Saveta guvernera Narodne banke Srbije.

U diskusiji su učestvovali Milan Lapčević i Goran Kovačević.

**Druga tačka dnevnog reda: Utvrđivanje Predloga odluke o izboru člana Saveta guvernera Narodne banke Srbije**

Nakon obavljenog razgovora sa predloženim kandidatom Odbor je pristupio glasanju o Predlogu odluke da se za člana Saveta guvernera Narodne banke Srbije izabere dr Ivan Nikolić.

Odbor je jednoglasno (11 glasova „za“) utvrdio Predlog odluke o izboru člana Saveta guvernera Narodne banke.

Na predlog predsednika, Odbor je jednoglasno (11 glasova „za“) odlučio da uputi Narodnoj skupštini predlog da se odluka o izboru člana Saveta guvernera Narodne banke Srbije donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za rad Saveta guvernera Narodne banke Srbije u punom sastavu.

Za predstavnika Odbora na sednici Narodne skupštine određena je dr Aleksandra Tomić, predsednik Odbora.

**Treća tačka dnevnog reda:** **Utvrđivanje Predloga odluke o prestanku funkcije predsednika Komisije za hartije od vrednosti**

Predsednik Odbora je podsetio članove Odbora da je Predrag Dedeić, predsednik Komisije za hartije od vrednosti, 12. decembra 2018. godine podneo Narodnoj skupštini ostavku na funkciju predsednika Komisije za hartije od vrednosti. Članom 245. stav 2. Zakona o tržištu kapitala propisano je da predsednika i članove Komisije za hartije od vrednosti bira i razrešava Narodna skupština na predlog nadležnog radnog tela za poslove finansija Narodne skupštine.

Polazeći od ove odredbe Zakona, Odbor je jednoglasno (11 glasova „za“) utvrdio Predlog odluke o prestanku funkcije Predragu Dedeiću, predsedniku Komisije za hartije od vrednosti, zbog podnošenja ostavke.

Na predlog predsednika, Odbor je jednoglasno (11 glasova „za“) odlučio da uputi Narodnoj skupštini predlog da se odluka o prestanku funkcije predsednika Komisije za hartije od vrednosti, zbog podnošenja ostavke, donese po hitnom postupku, u skladu sa članom 167. Poslovnika Narodne skupštine, kako bi se što pre obezbedili uslovi za pokretanje postupka izbor novog predsednika Komisije.

Sednica je završena u 12,55 časova.

Sednica je tonski snimana.

SEKRETAR PREDSEDNIK

Ljiljana Miletić Živković dr Aleksandra Tomić